Jesús Navas

Jesús Navas González (s. 21. marraskuuta 1985 Los Palacios y Villafranca, Sevillan maakunta, Espanja) on espanjalainen entinen jalkapalloilija, pelipaikaltaan oikea laitalinkki. Navas on maailmanmestari ja kaksinkertainen Euroopan-mestari.
Navasin ensimmäinen seura oli hänen kotikuntansa UD Los Palacios. Hän liittyi Sevillan B-joukkueeseen vuonna 2002 ollessaan 16-vuotias. Kaudella 2003–2004 hän teki vaikutuksen seurajohtoon ja hänet nostettiin edustusjoukkueeseen vielä saman kauden aikana. Seuraavalla kaudella Navas vuorotteli vielä jonkin aikaa B-joukkueen ja edustusjoukkueen välillä, mutta lupaavalta vaikuttanut nuorukainen vakiinnutti lopulta paikkansa edustusjoukkueessa. Hän voitti UEFA Cupin mestaruuden kausilla 2005–2006 ja 2006–2007, UEFA Super Cupin 2006, Copa del Reyn 2007 sekä Supercopa de Españan 2007.. Hän pelasi myös Espanjan alle 21-vuotiaiden maajoukkueessa. Marraskuussa 2007 Navas solmi Sevillan kanssa jatkosopimuksen kesäkuuhun 2012 saakka. Hän voitti Copa del Reyn toistamiseen 2010. Hän pelasi Sevillassa kaikkiaan 285 Primera Divisiónin ottelua, joissa teki 23 maalia.
Navas siirtyi kesällä 2013 Manchester Cityyn 20 miljoonan euron siirtosummalla. Hän pelasi ensimmäisellä kaudellaan 30 valioliigaottelua Cityn voittaessa mestaruuden ja teki niissä neljä maalia. Hän pelasi myös viisi ottelua Cityn mestaruuteen päättyneessä liigacupissa ja teki niissä kaksi maalia, joista toisen loppuottelussa. Seuraavalla kaudella hän pelasi 35 valioliigaottelua Cityn sijoittuessa sarjassa toiseksi. Kaudella 2015–2016 hän voitti liigacupin ja teki maalin ensimmäisessä välieräottelussa Evertonia vastaan. Valioliigassa hän pelasi 34 ottelua. Neljännellä valioliigakaudellaan hän pelasi 24 ottelua. Hän pelasi Manchester Cityn edustajana kaikkiaan 30 Mestarien liigan ottelua. Joukkue ylsi Mestarien liigassa parhaimmillaan välieriin kaudella 2015–2016.
Navas palasi kesällä 2017 Sevillan joukkueeseen. Hän on seitsemän viime kauden aikana pelannut La Ligassa 216 ottelua, joissa hän on tehnyt kaksi maalia. Hän oli voittamassa Eurooppa-liigaa vuosina 2020 ja 2023 ja oli molemmissa loppuotteluissa joukkueen kapteeni. Hän on näiden seitsemän kauden aikana pelannut Eurooppa-liigassa 27 ottelua ja Mestarien liigassa 25 ottelua.
Navas on kärsinyt koti-ikävästä, paniikkihäiriöstä ja ahdistuksesta, mikä on ajoittain vaikeuttanut hänen matkustamistaan Sevillan ulkopuolelle ottelu- ja harjoitusmatkoille.
Navasin terveydellinen tila esti pitkään myös hänen mahdollisen valinnan Espanjan A-maajoukkueeseen kunnes marraskuussa 2009 hän ilmoitti olevansa valmis maajoukkuetehtäviin, mikäli saa kutsun. Vicente del Bosque kutsui hänet maajoukkueen kokoonpanoon pian tämän jälkeen, ja hän teki ensiesiintymisensä 14. marraskuuta 2009 Argentiinaa vastaan pelatussa ystävyysottelussa. Navas valittiin maajoukkueen kokoonpanoon myös vuoden 2010 MM-kilpailuihin. Hän pelasi MM-kilpailuissa kolme ottelua, mukaan lukien Espanjan voittoon päättynyt loppuottelu, jossa hän tuli tunnin kohdalla vaihdosta kentälle. Hän pelasi kolme ottelua myös Espanjan voittaessa Euroopan-mestaruuden 2012 ja teki Kroatiaa vastaan pelatun alkulohko-ottelun ainoan maalin. Hän oli maajoukkueesta pois toukokuusta 2014 maaliskuuhun 2019, jolloin hänet EM-karsintaotteluihin. Lokakuun 2020 jälkeen hän oli jälleen maajoukkueen ulkopuolella kesäkuussa 2023 pelattuihin Kansojen liigan mitaliotteluihin saakka. Hän pelasi Espanjan mestarijoukkueen avauskokoonpanossa Kansojen liigan välierä- ja loppuottelun. Hän voitti toisen Euroopan-mestaruutensa Saksassa pelatuissa EM-kilpailuissa 2024. Siellä hän pelasi täydet minuutit viimeisessä alkulohko-ottelussa Albaniaa vastaan, tuli vaihdosta kentälle neljännesvälierässä Georgiaa vastaan ja pelasi avauskokoonpanossa välierässä Ranskaa vastaan. Navas on pelannut EM-kilpailujen 2024 loppuun mennessä 56 A-maaottelua, joissa hän on ollut 23 kertaa avauskokoonpanossa. Hän on tehnyt A-maaotteluissaan viisi maalia.
Navas on etniseltä taustaltaan romani. Hänen veljensä Marco on myös jalkapalloilija.